Το ***Scream VI*** (γνωστό και ως ***Scream 6***) είναι αμερικανική ταινία τρόμου παραγωγής 2023 σε σκηνοθεσία των Ματ Μπετινέλι-Όλπιν και Τάιλερ Τζίλετ και σε σενάριο των Τζέιμς Βάντερμπιλτ και Γκάι Μπιούσικ, ενώ στην παραγωγή επιστρέφει και ο Κέβιν Γουίλιαμσον. Αποτελεί την έκτη προσθήκη της σειράς ταινιών *Scream* και λειτουργεί ως συνέχεια του *Scream* (2022). Πρωταγωνιστούν οι Μελίσα Μπαρέρα, Τζένα Ορτέγκα, Μέισον Γκούντινγκ, Τζάζμιν Σαβόι Μπράουν και Κόρτνεϊ Κοξ, επαναλαμβάνοντας τους ρόλους τους από προηγούμενες ταινίες. Στο καστ προστίθενται οι Ντέρμοτ Μαλρόνι, Λιάνα Λιμπεράτο, Τζακ Τσάμπιον, Ντέβιν Νεκόντα, Τζος Σεγκάρα, Χένρι Τσέρνι, Τόνι Ρεβελόρι και Σαμάρα Γουίβινγκ ενώ επιστρέφει η Χέιντεν Πανετιέρ στο ρόλο της Κίρμπι Ριντ από το *Scream 4* (2011). Η πρωταγωνίστρια της σειράς ταινιών, η Νεβ Κάμπελ ανακοίνωσε ότι δεν θα επιστρέψει στο ρόλο της Σίντνεϊ Πρέσκοτ καθώς δεν έμεινε ευχαριστημένη από την προσφορά που της έκανε το στούντιο, σηματοδοτώντας έτσι την πρώτη ταινία της σειράς που δεν εμφανίζεται τόσο η ηθοποιός όσο και ο χαρακτήρας της.

Οι επιζήσαντες της προηγούμενης ταινίας, οι αδερφές Σαμάνθα και Τάρα Κάρπεντερ και τα δίδυμα Τσαντ και Μίντι Μικς, εγκαταλείπουν το Γούντσμπορο αφήνοντας πίσω ότι έζησαν και ξεκινούν ένα νέο κεφάλαιο στη ζωή τους στη Νέα Υόρκη. Γρήγορα όμως ο εφιάλτης θα ζωντανέψει ξανά όταν ένας νέος δολοφόνος Ghostface αρχίζει να σκοτώνει. Το *Scream VI* είναι η τρίτη ταινία της σειράς που διαδραματίζεται έξω από τη φανταστική πόλη Γούντσμπορο και η πρώτη που διαδραματίζεται στη Νέα Υόρκη. Η ταινία, όπως και οι προηγούμενες, συνδυάζει τη βία των ταινιών σλάσερ με στοιχεία μαύρης κωμωδίας και μυστηρίου και αυτή τη φορά σατιρίζει τις τάσεις των κινηματογραφικών franchise και την ανατροπή των προσδοκιών του κοινού. 

Το 2011, όταν κυκλοφόρησε το *Scream 4*, ο σεναριογράφος της ταινίας Κέβιν Γουίλιαμσον είχε σκοπό να δημιουργήσει μια καινούρια τριλογία που θα οδηγούσε στην ανάπτυξη των *Scream 5* και *Scream 6*. Μετά όμως την απογοητευτική εισπρακτική πορεία της τέταρτης ταινίας, οποιαδήποτε πιθανή συνέχεια ακυρώθηκε. Ωστόσο μια πέμπτη ταινία κυκλοφόρησε τον Ιανουάριο του 2022 και ένα μήνα μετά ανακοινώθηκε η ανάπτυξη της έκτης ταινίας. Το Μάιο επιβεβαιώθηκε η επιστροφή της Κοξ και όλων των ηθοποιών που επέζησαν από την πρώτη ταινία και το καλοκαίρι ανακοινώθηκαν οι καινούριες προσθήκες του καστ. Τα γυρίσματα πραγματοποιήθηκαν στο Μόντρεαλ του Καναδά και διήρκησαν τρεις μήνες, από τον Ιούνιο μέχρι τον Αύγουστο του 2022.

Η πρεμιέρα της ταινίας πραγματοποιήθηκε στον κινηματογράφο AMC Lincoln Square στο Μανχάταν στις 6 Μαρτίου 2023 και κυκλοφόρησε στις κινηματογραφικές αίθουσες των Ηνωμένων Πολιτειών στις 10 Μαρτίου. Η ταινία έλαβε κυρίως θετικά σχόλια από τους κριτικούς με τους περισσότερους να επαινούν τη βία, τους φόνους και τη σκηνοθεσία, ενώ αρνητικά σχολιάστηκε το σενάριο, η αποκάλυψη και το κίνητρο του δολοφόνου. Εισπρακτικά η ταινία έκανε άνοιγμα τριημέρου με 44,4 εκατομμύρια δολάρια κατακτώντας την πρώτη θέση και έσπασε το ρεκόρ του *Scream 3* που μέχρι σήμερα είχε το υψηλότερο άνοιγμα της σειράς ταινιών. Παγκοσμίως οι εισπράξεις έφτασαν τα 168,9 εκατομμύρια δολάρια.

Τον Αύγουστο του 2023 ανακοινώθηκε η παραγωγή μιας ακόμη συνέχειας.

Πλοκή
-----

Η καθηγήτρια κινηματογραφικών σπουδών Λόρα Κρέιν, η οποία ειδικεύεται σε ταινίες σλάσερ, παρασύρεται έξω από ένα μπαρ στη Νέα Υόρκη και δολοφονείται από το μαθητή της, Τζέισον Κάρβεϊ, φορώντας μια στολή Ghostface. Ο Τζέισον συνωμοτεί με τον συγκάτοικό του Γκρεγκ να σκοτώσουν τις αδερφές Κάρπεντερ, αλλά λαμβάνει μια κλήση από έναν διαφορετικό Ghostface, ο οποίος έχει δολοφονήσει τον Γκρεγκ και στη συνέχεια μαχαιρώνει τον Τζέισον μέχρι θανάτου.

Η Σαμ Κάρπεντερ ζει τώρα στη Νέα Υόρκη με την αδερφή της Τάρα και τα δίδυμα αδέρφια Τσαντ και Μίντι Μικς-Μάρτιν. Η παρέα τους απαρτίζεται από την Κουίν, συγκάτοικο των κοριτσιών, την Ανίκα, κοπέλα της Μίντι και τον Ίθαν, συγκάτοικο του Τσαντ. Η Σαμ πηγαίνει σε ψυχολόγο, τον Δρ. Στόουν και συχνά δέχεται δημόσια επιθέσεις λόγω μιας διαδικτυακής θεωρίας συνωμοσίας ότι αυτή ενορχήστρωσε τις πιο πρόσφατες δολοφονίες στο Γούντσμπορο και παγίδευσε τον Ρίτσι Κιρς γι' αυτές. Ο πατέρας της Κουίν, ο ντετέκτιβ Γουέιν Μπέιλι, καλεί τη Σαμ για ανάκριση καθώς η ταυτότητά της βρέθηκε στη σκηνή της δολοφονίας του Τζέισον, μαζί με τη μάσκα Ghostface που χρησιμοποιούσαν ο Ρίτσι και η Άμπερ Φρίμαν. Στο δρόμο προς το αστυνομικό τμήμα, ο Ghostface τηλεφωνεί στη Σαμ και στη συνέχεια επιτίθεται στην ίδια και στην Τάρα και σκοτώνει πολλούς περαστικούς.

Στο τμήμα, οι αδερφές Κάρπεντερ συναντιούνται με την πράκτορα του FBI Κίρμπι Ριντ, μία επιζήσασα των δολοφονιών του Γούντσμπορο το 2011 και στη συνέχεια με την Γκέιλ Γουέδερς. Η Γκέιλ αποκαλύπτει ότι η Σίντνεϊ Πρέσκοτ έχει μεταφερθεί σε ασφαλές μέρος μαζί με την οικογένειά της, μετά τις πρόσφατες δολοφονίες. Στη συνέχεια ο Δρ. Στόουν δολοφονείται από τον Ghostface, ο οποίος κλέβει το αρχείο της Σαμ και αφήνει μια άλλη μάσκα που χρησιμοποιήθηκε στους φόνους του 2011. Στη συνέχεια, ο Ghostface επιτίθεται στο διαμέρισμα των κοριτσιών και σκοτώνει την Κουίν και την Ανίκα. Η Σαμ, η Τάρα, η Μίντι και ο Τσαντ δραπετεύουν χάρη στη βοήθεια του γείτονα και φίλου της Σαμ, τον Ντάνι.

Ο ντετέκτιβ Μπέιλι αφαιρείται επίσημα από την υπόθεση μετά το θάνατο της Κουίν, αλλά ορκίζεται να βοηθήσει για να εκδικηθεί το θάνατο της κόρης του. Η Γκέιλ μεταφέρει την παρέα σε έναν εγκαταλελειμμένο κινηματογράφο που βρήκε κατά την έρευνά της, στον οποίο έχει στηθεί ένας βωμός για όλους τους δολοφόνους Ghostface, συμπεριλαμβανομένων όπλων και εξαρτημάτων από κάθε σετ επιθέσεων. Ο Ghostface αργότερα καλεί στο τηλέφωνο την Γκέιλ στο διαμέρισμά της και τη βασανίζει για το θάνατο του Ντιούι. Της επιτίθεται, τραυματίζοντάς τη σοβαρά, αλλά η Τάρα και η Σαμ φτάνουν εγκαίρως και εμποδίζουν το δολοφόνο να τη σκοτώσει. Η παρέα συμφωνεί να συναντήσει την Κίρμπι στον κινηματογράφο για να παγιδεύσουν τον Ghostface. Στην πλατφόρμα του μετρό, η παρέα χωρίζεται και η Μίντι δέχεται επίθεση από τον δολοφόνο. Στο θέατρο, η Σαμ βλέπει ένα όραμα του πατέρα της, Μπίλι Λούμις, ο οποίος της υπενθυμίζει να υπερασπιστεί τον εαυτό της και να μην εμπιστεύεται κανέναν. Παίρνοντας το μαχαίρι του Μπίλι από τους αρχικούς φόνους, η Σαμ συνειδητοποιεί ότι έχουν παγιδευτεί.

Ο Μπέιλι τηλεφωνεί στη Σαμ και της λέει ότι ανακάλυψε ότι η Κίρμπι έχει απολυθεί από το FBI μήνες πριν, αφού αξιολογήθηκε ως ψυχικά ασταθής. Εμφανίζεται ο Ghostface και μαχαιρώνει την Τάρα ενώ αμέσως πετάγεται και ένας δεύτερος Ghostface και μαχαιρώνουν πολλαπλές φορές τον Τσαντ. Καθώς η Τάρα και η Σαμ προσπαθούν να ξεφύγουν, η Κίρμπι και ο Μπέιλι καταφτάνουν με όπλα στα χέρια τους. Ο Μπέιλι πυροβολεί την Κίρμπι και αποκαλύπτει ότι είναι ο τρίτος Ghostface. Παραδέχεται ότι ενορχήστρωσε τις δολοφονίες με τα παιδιά του, που αποκαλύπτεται ότι είναι ο Ίθαν και η Κουίν, για να εκδικηθεί το θάνατο του Ρίτσι, που ήταν ο μεγαλύτερος γιος του, δημιουργώντας το βωμό ως μνημείο. Η Σαμ και η Τάρα παλεύουν με τους δολοφόνους, με την Τάρα να μαχαιρώνει τον Ίθαν και τη Σαμ να πυροβολεί την Κουίν. Η Σαμ φοράει τη στολή Ghostface του πατέρα της και τηλεφωνεί στον Μπέιλι χρησιμοποιώντας τη φωνή Ghostface για να τον κοροϊδέψει, πριν τον μαχαιρώσει μέχρι θανάτου. Ο Ίθαν πετάγεται ξαφνικά και η Κίρμπι πετάει την τηλεόραση που χρησιμοποίησε η Σίντνεϊ για να σκοτώσει τον Στου Μάχερ, πάνω στο κεφάλι του, σκοτώνοντάς τον.

Η Σαμ συμφωνεί να αφήσει την Τάρα να ζήσει τη ζωή της πιο ανεξάρτητα και η Τάρα συμφωνεί να πάει σε θεραπεία. Καθώς η Μίντι, ο Τσαντ και η Κίρμπι μεταφέρονται στο νοσοκομείο, η Σαμ κοιτάζει επίμονα τη μάσκα Ghostface του πατέρα της, πριν την πετάξει και ακολουθήσει την Τάρα στην πόλη.

Ηθοποιοί και Χαρακτήρες
-----------------------

Κύριο λήμμα: Χαρακτήρες των ταινιών Scream
* Κόρτνεϊ Κοξ στο ρόλο της *Γκέιλ Γουέδερς*
* Μελίσα Μπαρέρα στο ρόλο της *Σαμ Κάρπεντερ*
* Τζένα Ορτέγκα στο ρόλο της *Τάρα Κάρπεντερ*
* Χέιντεν Πανετιέρ στο ρόλο της *Κίρμπι Ριντ*
* Τζάζμιν Σαβόι Μπράουν στο ρόλο της *Μίντι Μικς-Μάρτιν*
* Μέισον Γκούντινγκ στο ρόλο του *Τσαντ Μικς-Μάρτιν*
* Ντέρμοτ Μαλρόνι στον ρόλο του *Ντετέκτιβ Γουέιν Μπέιλι*
* Λιάνα Λιμπεράτο στον ρόλο της *Κουίν Μπέιλι*
* Τζακ Τσάμπιον στον ρόλο του *Ίθαν Λάντρι*
* Χένρι Τσέρνι στο ρόλο του *Δρ. Κρίστοφερ Στόουν*
* Ντέβιν Νεκόντα στον ρόλο της *Ανίκα Κεϊόκο*
* Τζος Σεγκάρα στον ρόλο του *Ντάνι Μπράκετ*
* Τόνι Ρεβελόρι στον ρόλο του *Τζέισον Κάρβεϊ*
* Σαμάρα Γουίβινγκ στον ρόλο της *Λόρα Κρέιν*
* Σκιτ Όλριτς στο ρόλο του *Μπίλι Λούμις*
* Τζακ Κουέιντ στο ρόλο του *Ρίτσαρντ "Ρίτσι" Κιρς*
* Ρότζερ Λ. Τζάκσον ως η φωνή του *Ghostface*

Παραγωγή
--------

### Ανάπτυξη

Το επίσημο logo του *Scream VI*
Πριν από την κυκλοφορία του *Scream 4*, ο δημιουργός της σειράς ταινιών Κέβιν Γουίλιαμσον ανακοίνωσε ότι είχε ήδη σχεδιάσει τα πιθανά *Scream 5* και *Scream 6*, αλλά θα περίμενε την εισπρακτική επιτυχία της τέταρτης ταινίας πριν υπογράψει για περισσότερες συνέχειες. Τον Ιούλιο του 2014, ο Γουίλιαμσον αποκάλυψε ότι το *Scream 4* θα ξεκινούσε μια καινούρια τριλογία, αλλά δυστυχώς το κοινό δεν ανταποκρίθηκε στα ταμεία όπως περίμενε. Επίσης ανέφερε ότι δεν θα ήθελε να συμμετάσχει ξανά σε μελλοντικές συνέχειες καθώς ο σκηνοθέτης της σειράς ταινιών Γουές Κρέιβεν και η ομάδα του είχαν "τελειώσει" μαζί του. Στο σενάριο του Γουίλιαμσον για το *Scream 5* η Τζιλ Ρόμπερτς θα δεχόταν επίθεση από τον Ghostface στο κολέγιο ενώ το *Scream 6* θα επικεντρωνόταν στη Γκέιλ Γουέδερς και στη σχέση της με τον Ντιούι Ράιλι.

Τον Ιανουάριο του 2022, οι Νεβ Κάμπελ, Ντέιβιντ Αρκέτ, Κόρτνεϊ Κοξ, Ματ Μπετινέλι-Όλπιν και Τάιλερ Τζίλετ εξέφρασαν ενδιαφέρον να συμμετάσχουν σε μελλοντικές συνέχειες της σειράς ταινιών. Το πράσινο φως για την έκτη ταινία επίσημα δόθηκε στις 3 Φεβρουαρίου 2022 από τη Spyglass Media Group. Οι Όλπιν και Τζίλετ καθώς η ομάδα τους Radio Silence ανακοίνωσαν ότι θα επιστρέψουν στη σκηνοθεσία της ταινίας και οι Τζέιμς Βάντερμπιλτ και Γκάι Μπιούσικ στο σενάριο. Στο τέλος του μήνα, το στούντιο προσέγγισε την Κάμπελ για την πιθανή επιστροφή της στην ταινία. Τον επόμενο μήνα, η Κόρτνεϊ Κοξ έλαβε το σενάριο και υπήρχαν φήμες ότι θα επαναλάβει το ρόλο της. Επίσης τον ίδιο μήνα ανακοινώθηκε και η ημερομηνία κυκλοφορίας της ταινίας στις 31 Μαρτίου 2023. Το Μάιο, αποκαλύφτηκαν κάποιες λεπτομέρειες της πλοκής καθώς και ότι η ταινία δεν θα διαδραματίζεται στο Γούντσμπορο αλλά στη Νέα Υόρκη.

### Κάστινγκ

Το Μάιο του 2022, ανακοινώθηκε ότι οι Μελίσα Μπαρέρα, Τζένα Ορτέγκα, Μέισον Γκούντινγκ και Τζάζμιν Σαβόι Μπράουν θα επιστρέψουν για την έκτη ταινία. Την επόμενη μέρα ανακοινώθηκε ότι η Χέιντεν Πανετιέρ θα επαναλάβει το ρόλο της Κίρμπι Ριντ από το *Scream 4* (2011). Την ίδια περίοδο, η Κοξ όταν ρωτήθηκε για τη συμμετοχή τη, ισχυρίστηκε ότι ακόμα δεν έχει υπογράψει. Στις αρχές Ιουνίου ανακοινώθηκε ότι στο καστ προστέθηκε ο Ντέρμοτ Μαλρόνι και ότι θα υποδυθεί έναν αστυνομικό ενώ επιβεβαιώθηκε και η συμμετοχή της Κοξ. Στις 16 Ιουνίου ανακοινώθηκαν οι συμμετοχές των Τζακ Τσάμπιον, Λιάνα Λιμπεράτο, Ντέβιν Νικόντα και Τζος Σεγκάρα και λίγες μέρες αργότερα ανακοινώθηκε αυτή του Χένρι Τσέρνι. Τον επόμενο μήνα προστέθηκαν στο καστ η Σαμάρα Γουίβινγκ και ο Τόνι Ρεβελόρι.

#### Η συμμετοχή της Νεβ Κάμπελ

Αφίσα της ταινίας *Scream VI*
Στις 6 Ιουνίου 2022, ανακοινώθηκε ότι η Νεβ Κάμπελ δεν θα επιστρέψει ως Σίντνεϊ Πρέσκοτ στην έκτη ταινία. Η ηθοποιός έκανε μια εκτενή δήλωση σχετικά με το συμβόλαιό της και τις διαπραγματεύσεις της με την Paramount Pictures:

> "Ως γυναίκα έπρεπε να δουλέψω εξαιρετικά σκληρά για να εδραιώσω την αξία μου, ειδικά σε ότι αφορά το *Scream*. Ένιωσα ότι η προσφορά που μου παρουσιάστηκε δεν ισοδυναμούσε με την αξία που έχω φέρει στη σειρά ταινιών. Ήταν μια πάρα πολύ δύσκολη απόφαση να προχωρήσω. Προς όλους μου τους θαυμαστές, σας αγαπώ. Πάντα με υποστηρίζατε. Είμαι αιώνια ευγνώμων σε εσάς και σε όσα αυτή η σειρά ταινιών μου έδωσε τα τελευταία 25 χρόνια."
> 
> 

Η ιστοσελίδα IndieWire σημείωσε ότι η Κάμπελ υπήρξε η πρωταγωνίστρια της σειράς ταινιών *Scream* είκοσι έξι χρόνια και ανακοίνωσε ότι η αποχώρησή της σηματοδοτεί το "τέλος μιας εποχής". Ο Ντέιβιντ Αρκέτ σχολίασε την είδηση: *"Θα το ήθελα πολύ να είναι μέρος της ταινίας. Μια ταινία "Scream" χωρίς της Σίντνεϊ είναι κάπως ατυχές, αλλά καταλαβαίνω την απόφασή της. Είναι η δουλειά έτσι, πρέπει να λάβουν υπόψη όλους τους παράγοντες για να καλύψουν τον προϋπολογισμό και να κάνουν την ταινία."* Ο Μάθιου Λίλαρντ σε μια συνέντευξή του δήλωσε: *"Σκέψου το. Θα πάρει λιγότερα χρήματα ο Τομ Κρουζ για να κάνει το "Top Gun 5"; Ούτε καν. Γιατί λοιπόν μια γυναίκα να παίρνει λιγότερα; Γιατί να μην πληρωθεί παραπάνω με κάθε νέα ταινία της σειράς; Το "Scream 5" ήταν ή δεν ήταν επιτυχία. Έβγαλαν πολλά λεφτά; Ναι. Πρέπει η Νεβ Κάμπελ να πληρωθεί για την δουλειά που έριξε σε πέντε ταινίες μιας σειράς; Ναι. Γιατί είναι η πρωταγωνίστρια σε μια από τις πιο επιτυχημένες σειρές ταινιών τρόμου. Είναι εξοργιστικό."*

Η Τζάζμιν Σαβόι Μπράουν, η Έμα Ρόμπερτς και ο Τζέιμι Κένεντι μίλησαν δημόσια υπέρ της απόφασης της Κάμπελ και επαίνεσαν τη συνεισφορά της στη σειρά ταινιών. Η Ρόμπερτς συγκεκριμένα είπε: *"Κάποιος μου έστειλε αυτά τα νέα χθες το βράδυ και σκέφτηκα ότι δεν μπορεί να είναι αλήθεια. Δεν ισχύει. Μιλάμε για τη βασίλισσα, μόνο αυτό έχω να πω."* H Σάρα Μισέλ Γκέλαρ που συνεργάστηκε με την Κάμπελ στο *Scream 2* είπε σε συνέντευξή της: *"Η Νεβ είναι ένας πολύ έξυπνος και καταπληκτικός άνθρωπος. Είμαι σίγουρη ότι ανεξάρτητα από τις συνθήκες, προσωπικές ή επαγγελματικές, είχε έναν πολύ καλό λόγο για αυτήν την απόφαση, γιατί αγαπά πολύ τους θαυμαστές της και είναι πολύ περήφανη για αυτές τις ταινίες. Χωρίς να γνωρίζω τις λεπτομέρειες, μόνο αυτό μπορώ να πω."* Η Κόρτνεϊ Κοξ σε συνέντευξή της είπε ότι της έλειψε η συνεργασία της με την Κάμπελ στην ταινία και δήλωσε ότι θα την υποστηρίξει σε οποιαδήποτε απόφαση που η ίδια θεωρεί σωστή.

Τον Δεκέμβριο του 2022, η ομάδα της εταιρίας παραγωγής Radio Silence, η οποία απαρτίζεται από τους σκηνοθέτες Ματ Μπετινέλι-Όλπιν και Τάιλερ Τζίλετ και τον παραγωγό Τσαντ Βιλέλα, σχολίασαν την αποχώρηση της Κάμπελ, λέγοντας ότι η απουσία της επηρέασε σημαντικά το σενάριο. Αποφάσισαν να χρησιμοποιήσουν την αποχώρησή της ως ευκαιρία να επικεντρωθούν περισσότερο σε άλλους χαρακτήρες, ιδιαίτερα στους τέσσερις επιζώντες από την προηγούμενη ταινία. Ωστόσο, το Μάρτιο του 2023, η ομάδα είπε ότι το σενάριο άλλαξε πολύ λίγο αφού η Κάμπελ είχε αποχωρήσει αρκετά νωρίς στη διαδικασία. Οι σκηνοθέτες της ταινίας δήλωσαν σε συνέντευξή τους ότι είναι μεγάλοι θαυμαστές της Κάμπελ και σημείωσαν πόσο σημαντική είναι η Σίντνεϊ Πρέσκοτ στο σύμπαν του *Scream* και όταν ρωτήθηκαν αν υπάρχει περίπτωση να επιστρέψει στο μέλλον απάντησαν *"Μιλάμε για το Scream, εννοείται!"*

### Γυρίσματα

Τα γυρίσματα ξεκίνησαν στις 9 Ιουνίου του 2022 στο Μόντρεαλ του Καναδά. Τον Ιούλιο, αποκαλύφτηκε από φωτογραφίες των γυρισμάτων ο προσωρινός τίτλος της ταινίας ως *Scream!!*. Η Χέιντεν Πανετιέρ πόσταρε μια φωτογραφία της στις 6 Αυγούστου μαζί με την Τζάζμιν Σαβόι Μπράουν, επιβεβαιώνοντας έτσι την επιστροφή της στη σειρά ταινιών. Η Κόρτνεϊ Κοξ αποκάλυψε ότι τελείωσε τα δικά της γυρίσματα στις 14 Αυγούστου. Τα γυρίσματα ολοκληρώθηκαν τέλη Αυγούστου.

Το φινάλε της ταινίας περιλαμβάνει την προβολή μιας ταινίας που γύρισε ο χαρακτήρας Ρίτσι Κιρς. Μερικά από τα πλάνα που εμφανίζονται είναι στην πραγματικότητα από τα αληθινά βίντεο του Τζακ Κουέιντ, που συνδυάζονται με πλάνα για την ταινία, με τη φωνή που ακούγεται να προέρχεται από τον ίδιο τον ηθοποιό. Το *Scream VI* αποτίνει φόρο τιμής σε όλες τις προηγούμενες ταινίες της σειράς με πολλά αντικείμενα να στολίζουν το μουσείο μέσα στην κινηματογραφική αίθουσα. Τα αντικείμενα που χρησιμοποιήθηκαν δεν ήταν στην πραγματικότητα τα πρωτότυπα των προηγούμενων ταινιών αλλά αναδημιουργήθηκαν από την παραγωγή.

Μουσική
-------

Ο Μπράιαν Τάιλερ επέστρεψε στη σύνθεση της μουσικής από την προηγούμενη ταινία. Τον Ιανουάριο του 2023, ανακοινώθηκε ότι ο Σβεν Φόλκονερ θα συνεργαστεί με τον Τάιλερ για να γράψουν μαζί τη μουσική. Το Φεβρουάριο του 2023, ο Μάικ Σινόντα του συγκροτήματος Linkin Park, αποκάλυψε κατά τη διάρκεια μιας συνέντευξής του ότι θα κυκλοφορήσει ένα τραγούδι ως μέρος του σάουντρακ του *Scream VI*. Η τραγουδίστρια Ντέμι Λοβάτο κυκλοφόρησε το τραγούδι "Still Alive" στις 3 Μαρτίου, ως το βασικό σινγκλ του σάουντρακ της ταινίας. Το τραγούδι του Σινόντα, με τον τίτλο "In My Head" και με τη συμμετοχή της Kailee Morgue, κυκλοφόρησε στις 10 Μαρτίου 2023.

Κυκλοφορία
----------

Η πρεμιέρα της ταινίας πραγματοποιήθηκε στον κινηματογράφο AMC Lincoln Square στο Μανχάταν στις 6 Μαρτίου 2023 και κυκλοφόρησε στις κινηματογραφικές αίθουσες των Ηνωμένων Πολιτειών στις 10 Μαρτίου 2023 από την Paramount Pictures. Η αρχική ημερομηνία προβολής ήταν στις 31 Μαρτίου 2023.

Υποδοχή
-------

### Box office

Με προϋπολογισμό 35.000.000 δολάρια, το *Scream VI* έκανε άνοιγμα τριημέρου σε 3.675 αίθουσες στην 1η θέση με 44,4 εκατομμύρια δολάρια. Η ταινία κατάφερε να σπάσει το ρεκόρ του *Scream 3,* το οποίο μέχρι σήμερα είχε το καλύτερο άνοιγμα της σειράς ταινιών με 34,7 εκατομμύρια δολάρια. Στον υπόλοιπο κόσμο έκανε άνοιγμα τριημέρου με 22,6 εκατομμύρια δολάρια σε 53 χώρες, κατακτώντας την 1η θέση στις 29 από αυτές και πραγματοποιώντας το καλύτερο άνοιγμα της σειράς στο Ηνωμένο Βασίλειο (3,6 εκατομμύρια δολάρια), στη Γαλλία (2,5 εκατομμύρια δολάρια), στην Αυστραλία (2 εκατομμύρια δολάρια), στο Μεξικό (2 εκατομμύρια δολάρια), στη Βραζιλία (1,8 εκατομμύρια δολάρια) και στην Ελλάδα (29.085 εισιτήρια). Οι συνολικές εισπράξεις στο αμερικανικό box office άγγιξαν τα 108,1 εκατομμύρια δολάρια κάνοντας το *Scream VI* την πιο επιτυχημένη εισπρακτικά ταινία της σειράς και στον υπόλοιπο κόσμο έφτασαν τα 60,8 εκατομμύρια δολάρια. Παγκοσμίως οι συνολικές εισπράξεις έφτασαν τα 168,9 εκατομμύρια δολάρια.

### Κριτικές

Το *Scream VI* έλαβε κυρίως θετικές κριτικές. Στην ιστοσελίδα Rotten Tomatoes το 76% των κριτικών έδωσαν στην ταινία θετικά σχόλια.

Το περιοδικό Empire έδωσε τρία αστέρια στα πέντε, σχολιάζοντας *"Μία από τις πιο ανόητες προσθήκες της σειράς όσον αφορά την πλοκή, εξακολουθεί όμως να είναι αρκετά τρομακτική και αστεία ώστε να ελπίζεις ότι ο Ghostface θα μπορούσε να σκοτώσει ξανά"*. Η κριτική επαίνεσε τους σκηνοθέτες σχολιάζοντας ότι έχουν βρει το δικό τους στιλ και ξεχωρίζει αρκετά από αυτό του Γουές Κρέιβεν, σημείωσε όμως ότι η αδυναμία της ταινίας είναι όταν περιπλέκει υπερβολικά τα πράγματα ενώ σχολίασε και την απουσία της Νεβ Κάμπελ: *"Είναι δύσκολο να συνεχίσεις αφού χάσεις την καρδιά σου. Το 'Scream VI' είναι η πρώτη ταινία χωρίς τη Σίντνεϊ Πρέσκοτ, η οποία ήταν ο πυρήνας της σειράς για 26 χρόνια. Από πολλές απόψεις αυτή η ταινία αισθάνεται την απώλειά της και οι σκηνοθέτες έχουν μερικές έξυπνες ιδέες για να πείσουν ότι το 'Scream' θα μπορούσε να έχει μια ζωή πέρα ​​από το βασικό του καστ. Δεν πείθει εντελώς ότι θα έπρεπε, αλλά εξηγεί πώς θα μπορούσε."* Ο κριτικός Μπράιν Λόουρι του CNN έδωσε θετική κριτική σχολιάζοντας τη σκηνοθεσία *"Οι Ματ Μπετινέλι-Όλπιν και Τάιλερ Τζίλετ επιστρέφουν και παρά τα όρια που συνδέονται με αυτό το είδος του τρόμου, η αγάπη τους για τη σειρά ταινιών είναι ξεκάθαρα εμφανής"*, ενώ ξεχώρισε τις ερμηνείες των Μπαρέρα και Ορτέγκα. Η εφημερίδα The Guardian έδωσε τέσσερα αστέρια στα πέντε γράφοντας *"Αυτό που μπορεί να ειπωθεί είναι ότι υπάρχει τόση στοργή για αυτό που έχει προηγηθεί που μας κάνει να είμαστε πολύ πιο ενθουσιασμένοι για το τι πρόκειται να ακολουθήσει. Εάν περαιτέρω ταινίες 'Scream' μπορούν να προσφέρουν τέτοιο προωθητικό τράνταγμα, τότε υπάρχει περισσότερη ζωή στο franchise από ότι πιστεύαμε."* Ο Όουεν Γκλέιμπερμαν του περιοδικού Variety έδωσε μια θετική κριτική γράφοντας *"Είναι ένα παιχνίδι ανθρωποκτονίας που είναι έξυπνο με όλους τους σωστούς τρόπους, σκηνοθετημένο και γυρισμένο πιο δυνατά από την προηγούμενη ταινία, πρόθυμο να επωφεληθεί από το άναρχο αλλά κλειστό κοσμοπολίτικο σκηνικό του."*

Η εφημερίδα The New York Times έδωσε μια μικτή κριτική γράφοντας *"Είναι δύσκολο να εξισορροπήσεις τον ανατριχιαστικό τρόμο και τη χιουμοριστική κριτική ταινιών, και ενώ αυτό το sequel περιστασιακά το καταφέρνει, το βάρος των υποχρεώσεων στις διαταγές του franchise τελικά το παρασύρει προς τα κάτω."* To περιοδικό The Hollywood Reporter έδωσε επίσης μια μικτή κριτική σχολιάζοντας θετικά τη βία και τις δολοφονίες και ξεχώρισε τη σκηνή στο μετρό. Σημείωσε όμως ότι η καινούρια ταινία της σειράς δεν είναι πρωτοποριακή, καταλήγοντας *"Τελικά, το 'Scream VI' προσφέρει ακριβώς αυτό που περιμένουν οι θαυμαστές, το οποίο είναι πάνω κάτω μια από τα ίδια."* Ο κριτικός Τζέιμς Μπεραρντινέλι βαθμολόγησε την ταινία με δυόμιση αστέρια. Ήταν ιδιαίτερα επικριτικός γράφοντας *"Η ταινία αναιρείται από τεμπέλικο γράψιμο, κακές ερμηνείες και υπερβολική εξάρτηση από meta αναφορές"*. Επισήμανε μερικές καλές σκηνές όπως την εναρκτήρια σκηνή, σχολιάζοντας ότι είναι διαφορετική από αυτό που περιμέναμε και έχει μια ωραία ανατροπή, σχολίασε όμως αρνητικά τις ερμηνείες των ηθοποιών, γράφοντας ότι κανένας δεν αφήνει καλή εντύπωση, χαρακτηρίζοντας την Κοξ και τη Μπαρέρα ως αισθητά άτονες, επαίνεσε όμως την Ορτέγκα. Σχολίασε επίσης την απουσία της Κάμπελ *"Ίσως επειδή η ταινία στηρίζεται σε τόσο μεγάλο βαθμό σε ένα σύνολο κακογραμμένων χαρακτήρων, η Σίντνεϊ δεν λείπει πραγματικά και η έλλειψη σημασίας της υπογραμμίζεται από το πόσο εύκολα αφαιρέθηκε από το σενάριο"* και κατέληξε γράφοντας *"Το 'Scream VI' προσφέρει δύο ώρες εξυπηρέτησης στους θαυμαστές του, ενώ προσφέρει αρκετή βία για να προσελκύσει πολλούς λάτρεις των ταινιών τρόμου, αλλά δεν υπάρχουν πολλά πέρα ​​από αυτό."*

Το περιοδικό Entertainment Weekly σχολίασε αρνητικά την ταινία γράφοντας *"Το 'Scream VI' τελικά σπαταλά την καλή θέληση της περσινής, περιστασιακά ικανοποιητικής επανεκκίνησης, χαλαρώνοντας σε ένα υπάκουο γαϊτανάκι χαρακτήρων που επιστρέφουν."* Η εφημερίδα The New York Post έδωσε ενάμιση αστέρι στα τέσσερα, γράφοντας *"Το 'Scream' σχολίαζε πάντα άλλες ταινίες τρόμου, αλλά ποτέ τόσο αντιπαθητικά και επαναλαμβανόμενα όσο τώρα"*, ενώ σχολίασε αρνητικά τις νέες προσθήκες του καστ και τη σκηνοθεσία. Το περιοδικό Rolling Stone σχολίασε αρνητικά την ταινία γράφοντας *"Αυτό το sequel-to-the-requel έχει όλα τα χαρακτηριστικά της σειράς που γνωρίζετε και αγαπάτε, έχει κανονίσει τα πάντα για να το θαυμάσουμε και δεν ξέρει τι να κάνει με τον παρελθόν του, να το βάλει κάτω από το γυαλί ή να εντυπωσιάσει με πολυφορεμένα σκηνικά αντικείμενα. Για μερικούς, αυτό και μερικά τρομάγματα είναι αρκετά. Αλλά η έκτη φορά δεν πέτυχε και είναι σίγουρα πολύ λιγότερο διασκεδαστικό και έξυπνο από όσο νομίζει."* Η εφημερίδα The Washington Post βαθμολόγησε την ταινία με ενάμιση αστέρι στα τέσσερα γράφοντας ότι αυτό που έκανε το *Scream* κάποτε αναζωογονητικό πλέον κούρασε όταν επαναλαμβάνεται ξανά και ξανά. Σχολίασε αρνητικά την εναρκτήρια σκηνή και το φινάλε της ταινίας που διαδραματίζεται σε έναν κινηματογράφο - μουσείο: *"Είναι τολμηρό, εντάξει, και το κομμάτι αυτό της ποπ κουλτούρας αξίζει έναν βωμό λατρείας. Αλλά δεν είναι ακριβώς φρέσκο. Λέγεται ότι τα μουσεία είναι εκεί που πηγαίνει η τέχνη για να πεθάνει. Ίσως αυτό ισχύει και για τις άδειες κινηματογραφικές αίθουσες. Στις τελευταίες σκηνές του 'Scream VI', υπάρχουν πολλοί θάνατοι που εκτυλίσσονται, συμπεριλαμβανομένου αναμφισβήτητα και του θανάτου μιας άλλοτε ζωτικής σειράς ταινιών."*

Συνέχεια
--------

Τον Μάρτιο του 2023, οι σκηνοθέτες Ματ Μπετινέλι-Όλπιν και Τάιλερ Τζίλετ δήλωσαν ότι είναι αισιόδοξοι για μια έβδομη ταινία της σειράς και είπαν ότι θα ήθελαν να συνεχίσουν να βλέπουν περισσότερες ταινίες στο franchise, είτε συμμετέχουν οι ίδιοι είτε όχι. Δήλωσαν επίσης ότι θα επιθυμούσαν η Νεβ Κάμπελ να επιστρέψει σε μελλοντικές συνέχειες, λέγοντας *"Θα θέλαμε πολύ να μπορέσουμε να κάνουμε άλλη μια ταινία μαζί της και δεν τα παρατάμε."*

Τον Αύγουστο του 2023 επιβεβαιώθηκε επίσημα η παραγωγή του *Scream 7*, ενώ λίγες μέρες αργότερα ανακοινώθηκε ότι την ταινία θα σκηνοθετήσει ο Κρίστοφερ Λάντον. Στις 21 Νοεμβρίου 2023, ανακοινώθηκε ότι η Μελίσα Μπαρέρα απολύθηκε από την ταινία λόγω της δημόσιας υποστήριξής της υπέρ της Παλαιστίνης κατά τη διάρκεια του πολέμου Ισραήλ-Χαμάς, καθώς οι παραγωγοί και τα στελέχη του στούντιο ερμήνευσαν τα σχόλιά της ως αντισημιτικά. Την επόμενη μέρα, η Τζένα Ορτέγκα αποχώρησε από το πρότζεκτ εξαιτίας των υποχρεώσεών της στην τηλεοπτική σειρά *Wednesday*, ενώ έγινε αναφορά ότι οι σεναριογράφοι της ταινίας Τζέιμς Βάντερμπιλτ και Γκάι Μπιούσικ πρέπει να γράψουν από την αρχή το σενάριο, με το στούντιο να ελπίζει στην πιθανή επιστροφή των Νεβ Κάμπελ και Κόρτνεϊ Κοξ καθώς και του Πάτρικ Ντέμπσεϊ που εμφανίστηκε στο *Scream 3*. Στις 23 Δεκεμβρίου 2023, ο Λάντον ανακοίνωσε την αποχώρησή του από το πρότζεκτ, λέγοντας *"Μάλλον ήρθε η στιγμή να ανακοινώσω ότι αποχώρησα επίσημα από το 'Scream 7' πριν κάποιες εβδομάδες. Ήταν μια ονειρική δουλειά που κατέληξε ένας εφιάλτης. Και η καρδιά μου ράγισε για όλους όσους συμμετείχαν. Όλους. Αλλά ήρθε η ώρα να προχωρήσω."*

Το Μάρτιο του 2024, η Νεβ Κάμπελ ανακοίνωσε με ανάρτησή της στο Instagram ότι θα επιστρέψει ως Σίντνεϊ Πρέσκοτ. Επιβεβαίωσε επίσης ότι ο Κέβιν Γουίλιαμσον, σεναριογράφος και παραγωγός προηγούμενων *Scream*, θα αναλάβει τη σκηνοθεσία ενώ το σενάριο θα το γράψουν οι Τζέιμς Βάντερμπιλτ και Γκάι Μπιούσικ.

Παραπομπές
----------

1. 1 2 3  Kit, Borys (10 Μαΐου 2022). «*Scream 6*: Melissa Barrera, Jasmin Savoy Brown, Mason Gooding, Jenna Ortega Set to Return». Ανακτήθηκε στις 14 Δεκεμβρίου 2022.
2. ↑  D'Alessandro, Anthony (6 Ιουνίου 2022). «Neve Campbell Won't Be Back For *Scream 6*». *Deadline*. Ανακτήθηκε στις 14 Δεκεμβρίου 2022.
3. 1 2  Miska, Brad (12 Ιουνίου 2022). «Ghostface Takes Manhattan: *Scream 6* Will Take Place in New York City». *Bloody Disgusting*. Ανακτήθηκε στις 14 Δεκεμβρίου 2022.
4. 1 2  «Scream VI». *Rotten Tomatoes*. Flixster. Ανακτήθηκε στις 10 Μαρτίου 2023.
5. 1 2  «Scream VI (2023)». Box Office Mojo.
6. 1 2 3  «Scream VI (2023)». The Numbers.
7. 1 2  Kit, Borys (2 Αυγούστου 2023). «Christopher Landon to Direct 'Scream 7'». *The Hollywood Reporter*. Αρχειοθετήθηκε από το πρωτότυπο στις 5 Αυγούστου 2023.. Ανακτήθηκε στις 2 Αυγούστου 2023.
8. ↑  Jagernauth, Kevin (8 Απριλίου 2011). «Kevin Williamson & Wes Craven Will Wait & See Before Signing On To *Scream 5* & *Scream 6*». *IndieWire*. Ανακτήθηκε στις 14 Δεκεμβρίου 2022.
9. ↑  Miska, Brad (24 Ιουλίου 2014). «*Scream*: Craven Is "Done With" Kevin Williamson; Has More Sequels If "They Wanna Buy [Them]"». *Bloody Disgusting*. Ανακτήθηκε στις 14 Δεκεμβρίου 2022.
10. ↑  Thurman, Trace (14 Ιανουαρίου 2022). «Kevin Williamson Details His Original Plans for *Scream 5* & *Scream 6*! [Interview]». *Bloody Disgusting*. Ανακτήθηκε στις 14 Δεκεμβρίου 2022.
11. ↑  Clark, Ellie (11 Ιανουαρίου 2022). «*Scream 6* Updates: Original Cast Discuss Possible Return». *Screen Rant*. Ανακτήθηκε στις 14 Δεκεμβρίου 2022.
12. ↑  Cavanaugh, Patrick (8 Φεβρουαρίου 2022). «Scream Star Addresses Whether They Would Return for Sixth Film». *Comic Book*. Ανακτήθηκε στις 14 Δεκεμβρίου 2022.
13. ↑  Kroll, Justin (3 Φεβρουαρίου 2022). «*Scream* Sequel Moving Forward At Paramount And Spyglass». *Variety*. Ανακτήθηκε στις 14 Δεκεμβρίου 2022.
14. ↑  Heching, Dan (24 Φεβρουαρίου 2022). «Neve Campbell Says She's Been 'Approached' for *Scream 6*: 'I'll Read the Script and See How I Feel'». *People Magazine*. Ανακτήθηκε στις 14 Δεκεμβρίου 2022.
15. ↑  Patterson, Adreon (16 Μαρτίου 2022). «*Scream'*s Courteney Cox Reveals When The Sixth Movie Should Start Filming (And It's Soon)». *CinemaBlend*. Ανακτήθηκε στις 14 Δεκεμβρίου 2022.
16. ↑  @ScreamMovies (18 Μαρτίου 2022). «Don't forget to set your alarm. The new #ScreamMovie is coming to theatres March 31, 2023 🔪» (Tweet). Ανακτήθηκε στις 14 Δεκεμβρίου 2022 – μέσω Twitter.
17. ↑  Kit, Borys (11 Μαΐου 2022). «Hayden Panettiere Returns to *Scream*, Joining Newest Installment of Horror Franchise (Exclusive)». Ανακτήθηκε στις 14 Δεκεμβρίου 2022.
18. ↑  Khalifeh, Mona (12 Μαΐου 2022). «Courteney Cox Dishes on Returning to *Scream* for 'Really Good' 6th Film (Exclusive)». *ET Online*. Ανακτήθηκε στις 14 Δεκεμβρίου 2022.
19. ↑  Kit, Borys (3 Ιουνίου 2022). «Dermot Mulroney Joins Latest *Scream* Horror Movie (Exclusive)». Ανακτήθηκε στις 14 Δεκεμβρίου 2022.
20. ↑  Longeretta, Emily (6 Ιουνίου 2022). «Courteney Cox on Tackling Her Most Challenging Role Yet, What Sitcoms Still Crack Her Up and Returning for *Scream 6*». *Variety*. Ανακτήθηκε στις 14 Δεκεμβρίου 2022.
21. ↑  Kroll, Justin (16 Ιουνίου 2022). «Jack Champion, Liana Liberato, Devyn Nekoda and Josh Segarra Join Next *Scream* Pic For Spyglass And Paramount». *Deadline Hollywood*. Ανακτήθηκε στις 14 Δεκεμβρίου 2022.
22. ↑  Kroll, Justin (23 Ιουνίου 2022). «*Mission: Impossible*s Henry Czerny Joins Next Scream Pic For Spyglass And Paramount». *Deadline*. Ανακτήθηκε στις 14 Δεκεμβρίου 2022.
23. ↑
24. ↑  Bergeson, Samantha (6 Ιουνίου 2022). «Neve Campbell Exits *Scream 6* Over Salary Dispute: 'It's Been a Very Difficult Decision to Move on'». IndieWire.. Ανακτήθηκε στις 14 Δεκεμβρίου 2022.
25. ↑  Lindert, Hattie (7 Ιουνίου 2022). «David Arquette weighs in on Neve Campbell's exit from Scream 6». AV Club.. Ανακτήθηκε στις 14 Δεκεμβρίου 2022.
26. ↑  Klein, Brennan (10 Ιουνίου 2022). «Matthew Lillard Enthusiastically Defends Neve Campbell's Scream 6 Exit». Screen Rant.. Ανακτήθηκε στις 12 Ιανουαρίου 2023.
27. ↑  Longeretta, Emily (12 Ιουνίου 2022). «*Scream* Star Jasmin Savoy Brown Weighs In on Neve Campbell's Decision to Walk Away (EXCLUSIVE)». *Variety*. Ανακτήθηκε στις 14 Δεκεμβρίου 2022.
28. ↑  VanHoose, Benjamin (14 Ιουνίου 2022). «Emma Roberts Reacts to 'Queen' Neve Campbell Not Returning for Scream 6: 'This Can't Be Real'». *People*. Ανακτήθηκε στις 14 Δεκεμβρίου 2022.
29. ↑  Cavanaugh, Patrick (9 Ιουνίου 2022). «Scream Stars Share Support for Neve Campbell After Confirming She's Exiting Franchise».. Ανακτήθηκε στις 14 Δεκεμβρίου 2022.
30. ↑  Gearan, Hannah (14 Ιουνίου 2022). «Scream 4’s Emma Roberts Responds To Neve Campbell Exiting Scream 6». Screen Rant.. Ανακτήθηκε στις 12 Ιανουαρίου 2023.
31. ↑  Swan, Allison· Todisco, Eric (24 Ιουνίου 2022). «Sarah Michelle Gellar Reacts To *Scream 2* Co-Star Neve Campbell Leaving Franchise: She's 'Smart'». Ανακτήθηκε στις 14 Δεκεμβρίου 2022.
32. ↑  Longeretta, Emily (27 Φεβρουαρίου 2023). «Courteney Cox Reflects on *Friends*, Her Career, and Yes, Prince Harry Doing Mushrooms at Her House: 'I Definitely Wasn't Passing Them Out'». *Variety*. Αρχειοθετήθηκε από το πρωτότυπο στις 3 Μαρτίου 2023. Ανακτήθηκε στις 15 Μαρτίου 2023.
33. ↑  Collis, Clark (14 Δεκεμβρίου 2022). «See a new-look Ghostface mask in exclusive *Scream VI* photo». *Entertainment Weekly*. Αρχειοθετήθηκε από το πρωτότυπο στις 25 Δεκεμβρίου 2022. Ανακτήθηκε στις 15 Μαρτίου 2023.
34. ↑  Longeretta, Emily (13 Μαρτίου 2023). «'Scream VI' Team Breaks Down Every Killer Twist: Stu's Future, Neve Campbell's Absence and the Return of [Spoiler»]. *Variety*.. Ανακτήθηκε στις 15 Μαρτίου 2023.
35. ↑  Edwards, Molly (15 Δεκεμβρίου 2022). «Scream 6's directors break down the new trailer and talk legacy sequels, Ghostface, and Neve Campbell». *Total Film*. Αρχειοθετήθηκε από το πρωτότυπο στις 17 Δεκεμβρίου 2022. Ανακτήθηκε στις 15 Μαρτίου 2023.
36. ↑  Aberl, Joseph (11 Ιουνίου 2022). «First *Scream 6* Set Photos Tease New York City Setting». *Murphy's Multiverse*. Ανακτήθηκε στις 14 Δεκεμβρίου 2022.
37. ↑  «Production document». *Twitter*. Αρχειοθετήθηκε από το πρωτότυπο στις 12 Ιουλίου 2022. Ανακτήθηκε στις 14 Δεκεμβρίου 2022.
38. ↑  «Production Weekly page». *Twitter*. Αρχειοθετήθηκε από το πρωτότυπο στις 12 Ιουλίου 2022. Ανακτήθηκε στις 14 Δεκεμβρίου 2022.
39. ↑  «Set photos». *Twitter*. Αρχειοθετήθηκε από το πρωτότυπο στις 12 Ιουλίου 2022. Ανακτήθηκε στις 14 Δεκεμβρίου 2022.
40. ↑   *Scream 6 | NEW Cast Member + Official Title Confirmed?*, ανακτήθηκε στις 14 Δεκεμβρίου 2022
41. ↑  Hermanns, Grant (6 Αυγούστου 2022). «Scream 6 Set Photo Gives First Look At Hayden Panetierre's Kirby Return». *ScreenRant* (στα Αγγλικά). Ανακτήθηκε στις 14 Δεκεμβρίου 2022.
42. ↑  «Hayden Panettiere Poses In 'Scream 6' Behind-the-Scenes Set Photo | Entertainment Tonight». *www.etonline.com* (στα Αγγλικά). Ανακτήθηκε στις 14 Δεκεμβρίου 2022.
43. ↑  Bowman, Sabienna (14 Αυγούστου 2022). «Courteney Cox Completes Filming on Scream 6, but Ghostface Follows Her Home». *POPSUGAR Entertainment UK* (στα Αγγλικά). Ανακτήθηκε στις 14 Δεκεμβρίου 2022.
44. ↑  Mantilla, Ryan Louis (1 Σεπτεμβρίου 2022). «'Scream 6' Wraps Filming». *Collider* (στα Αγγλικά). Ανακτήθηκε στις 14 Δεκεμβρίου 2022.
45. 1 2 3  Davids, Brian (13 Μαρτίου 2023). «*Scream VI* Filmmakers Radio Silence Talk the 'Feel-Good' Ending, Starting Fake Rumors and Not Giving Up on Neve Campbell». *The Hollywood Reporter* (στα Αγγλικά). Ανακτήθηκε στις 15 Μαρτίου 2023.
46. ↑  «Brian Tyler Scoring Matt Bettinelli-Olpin's & Tyler Gillett's *Scream VI*». *Film Music Reporter*. 14 Δεκεμβρίου 2022. Αρχειοθετήθηκε από το πρωτότυπο στις 15 Δεκεμβρίου 2022. Ανακτήθηκε στις 15 Μαρτίου 2023.
47. ↑  «Sven Faulconer Joins Brian Tyler to Co-Score Matt Bettinelli-Olpin's & Tyler Gillett's 'Scream VI'». *FilmMusicReporter*. 26 Ιανουαρίου 2023. Αρχειοθετήθηκε από το πρωτότυπο στις 5 Φεβρουαρίου 2023. Ανακτήθηκε στις 15 Μαρτίου 2023.
48. ↑  Carter, Emily (10 Φεβρουαρίου 2023). «Mike Shinoda reveals that he has a new solo song in Scream VI». *Kerrang!*. Αρχειοθετήθηκε από το πρωτότυπο στις 10 Φεβρουαρίου 2023. Ανακτήθηκε στις 15 Μαρτίου 2023.
49. ↑  Rowley, Glenn (16 Φεβρουαρίου 2023). «Demi Lovato Teases *Scream VI* Song "Still Alive": Here's When It Arrives». *Billboard* (στα Αγγλικά). Αρχειοθετήθηκε από το πρωτότυπο στις 17 Φεβρουαρίου 2023. Ανακτήθηκε στις 15 Μαρτίου 2023.
50. ↑  «Demi Lovato's Original Song "Still Alive" from *Scream VI* Released». *FilmMusicReporter*. 3 Μαρτίου 2023. Αρχειοθετήθηκε από το πρωτότυπο στις 3 Μαρτίου 2023. Ανακτήθηκε στις 15 Μαρτίου 2023.
51. ↑  «Mike Shinoda Drops Killer New Solo Song For 'Scream VI'». *iHeart*. 10 Μαρτίου 2023. Ανακτήθηκε στις 15 Μαρτίου 2023.
52. ↑  D'Alessandro, Anthony (18 Μαρτίου 2022). «'Scream' Sequel & Bob Marley Biopic Theatrical Release Dates Set By Paramount». *Deadline* (στα Αγγλικά). Ανακτήθηκε στις 14 Δεκεμβρίου 2022.
53. ↑  «Scream 3 (2000)». Box Office Mojo.
54. ↑  Rubin, Rebecca (12 Μαρτίου 2023). «'Scream 6' Hits $22 Million Internationally, Setting Franchise Opening Records in 29 Markets». *Variety*. Ανακτήθηκε στις 12 Μαρτίου 2023.
55. ↑  Εκσιέλ, Ρόμπυ (14 Μαρτίου 2023). «Ξέρουμε τι είδατε το τετραήμερο που πέρασε Ελληνικό box office 9/3-12/3/2023». *flix.gr*. Ανακτήθηκε στις 14 Μαρτίου 2023.
56. ↑  Malhotra, Rahul (9 Απριλίου 2023). «'Scream VI' Slashes Its Way to Franchise-Best at Domestic Box Office». *Collider*. Αρχειοθετήθηκε από το πρωτότυπο στις 23 Νοεμβρίου 2023. Ανακτήθηκε στις 23 Νοεμβρίου 2023.
57. ↑  Richards, Olly (8 Μαρτίου 2023). «Scream VI Review». *Empire Magazine*.. Ανακτήθηκε στις 10 Μαρτίου 2023.
58. ↑  Lowry, Brian (8 Μαρτίου 2023). «‘Scream VI’ takes a slice out of the Big Apple with its next-generation stars». *CNN.com*.. Ανακτήθηκε στις 10 Μαρτίου 2023.
59. ↑  Lee, Benjamin (8 Μαρτίου 2023). «Scream VI review – Ghostface takes Manhattan in standout slasher sequel». *The Guardian*.. Ανακτήθηκε στις 10 Μαρτίου 2023.
60. ↑  Gleiberman, Owen (8 Μαρτίου 2023). «‘Scream VI’ Review: Once More Unto the Mask, as Melissa Barrera and Jenna Ortega Battle Ghostface in New York». *Variety*.. Ανακτήθηκε στις 10 Μαρτίου 2023.
61. ↑  Zinoman, Jason (9 Μαρτίου 2023). «‘Scream VI’ Review: Yes, Another Scary Movie». *The New York Times*.. Ανακτήθηκε στις 10 Μαρτίου 2023.
62. ↑  Scheck, Frank (8 Μαρτίου 2023). «‘Scream VI’ Review: Ghostface Strikes Again in the Franchise’s Goriest, Most Meta Entry Yet». *The Hollywood Reporter*.. Ανακτήθηκε στις 10 Μαρτίου 2023.
63. ↑  Berardinelli, James (8 Μαρτίου 2023). «Scream VI (United States, 2023)». *Reel Views*.. Ανακτήθηκε στις 10 Μαρτίου 2023.
64. ↑  Rothkopf, Joshua (8 Μαρτίου 2023). «Scream VI review: Bright knives, big city». *Entertainment Weekly*.. Ανακτήθηκε στις 10 Μαρτίου 2023.
65. ↑  Oleksinski, Johnny (9 Μαρτίου 2023). «‘Scream VI’ review: NYC-set horror flick less scary than the real city». *The New York Post*.. Ανακτήθηκε στις 10 Μαρτίου 2023.
66. ↑  Fear, David (9 Μαρτίου 2023). «‘Scream VI’ Stabs the Whole Idea of Horror-Movie Franchises in the Face». *Rolling Stone*.. Ανακτήθηκε στις 10 Μαρτίου 2023.
67. ↑  O'Sullivan, Michael (8 Μαρτίου 2023). «‘Scream VI’: New city, new killer, same old story». *The Washington Post*.. Ανακτήθηκε στις 10 Μαρτίου 2023.
68. ↑  Shilstone, Scott· Tinoco, Armando (7 Μαρτίου 2023). «'Scream 6' Directors Are Hopeful For *Scream 7* 'Whether We're Involved Or Not'». *Deadline*. Ανακτήθηκε στις 15 Μαρτίου 2023.
69. ↑  Culture, Ryan Smith Senior Pop· Reporter, Entertainment (22 Νοεμβρίου 2023). «Melissa Barrera 'Scream' firing sparks fears over "new Hollywood blacklist"». *Newsweek* (στα Αγγλικά). Ανακτήθηκε στις 23 Νοεμβρίου 2023.
70. ↑  «Melissa Barrera Dropped From *Scream VII* After Social Media Posts Amid Israel-Hamas War». *The Hollywood Reporter*. Αρχειοθετήθηκε από το πρωτότυπο στις 23 Νοεμβρίου 2023. Ανακτήθηκε στις 21 Νοεμβρίου 2023.
71. ↑  D'Alessandro, Anthony (22 Νοεμβρίου 2023). «Jenna Ortega Not Returning For 'Scream 7' Due To 'Wednesday' Shooting Schedule – The Dish». *Deadline* (στα Αγγλικά). Ανακτήθηκε στις 23 Νοεμβρίου 2023.
72. ↑  Donnelly, Brent Lang· Lang, Brent (23 Νοεμβρίου 2023). «'Scream 7' Faces Full Creative Reboot After Losing Jenna Ortega; Neve Campbell and Patrick Dempsey on Wish List (EXCLUSIVE)». *Variety* (στα Αγγλικά). Ανακτήθηκε στις 23 Νοεμβρίου 2023.
73. ↑  Kit, Boris· Couch, Aaron (23 Δεκεμβρίου 2023). «*Scream VII* Loses Director Christopher Landon: 'A Dream Job That Turned Into a Nightmare'». *The Hollywood Reporter*. Ανακτήθηκε στις 7 Ιανουαρίου 2024.
74. ↑  Devore, Britta (23 Δεκεμβρίου 2023). «Director Christopher Landon Exits *Scream 7*». *Collider*. Ανακτήθηκε στις 7 Ιανουαρίου 2024.
75. ↑  Moreau, Jordan (12 Μαρτίου 2024). «Neve Campbell Returning for 'Scream 7' After Exiting Franchise Over Salary Controversy». *Deadline Hollywood*. Ανακτήθηκε στις 12 Μαρτίου 2024.
76. ↑  Kroll, Justin (12 Μαρτίου 2024). «Neve Campbell Announces She Is Back For New *Scream* Movie». *Deadline Hollywood*. Ανακτήθηκε στις 12 Μαρτίου 2024.

Εξωτερικοί σύνδεσμοι
--------------------

* Επίσημος ιστότοπος
* *Scream VI*   στην IMDb

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών *Scream* |
| --- |
|  |
| Ταινίες | 
* *Scream* (1996)
* *Scream 2*
* *Scream 3*
* *Scream 4*
* *Scream* (2022)
* *Scream VI*
 |
|  |
| Τηλεόραση | 
* *Scream*
 |
|  |
| Soundtrack | 
* *Scream: Music from the Dimension Motion Picture*
* *Scream 2: Music from the Dimension Motion Picture*
* *Scream 3: The Album*
* *Scream 4: Original Motion Picture Soundtrack*
* *Scream: Music from the Motion Picture*
 |
|  |
| Χαρακτήρες | 
* Σίντνεϊ Πρέσκοτ
* Γκέιλ Γουέδερς
* Ντιούι Ράιλι
* Ghostface
 |
|  |
| Δημιουργοί | 
* Γουές Κρέιβεν
* Κέβιν Γουίλιαμσον
 |

 |